Die polisie soek na 'n groep van ongeveer 20 verdagtes ná Maandagaand se noodlottige gewapende rooftog by DRDGold se Ergo-goudaanleg naby Brakpan aan die Oos-Rand.
Ergo se hoofveiligheidsbeampte, Bart Coetzee, is tydens die voorval doodgeskiet en die verdagtes het met sowat 17 kg se goud op die vlug geslaan.
Brig. Mathapelo Peters, polisiewoordvoerder, het gesê die groep verdagtes was swaar gewapen en het balaklawas aangehad. Hulle het glo die ingange na die aanleg versper en vragmotorbestuurders op die perseel as gyselaars aangehou.
"'n Skietgeveg het tussen die verdagtes en mynveiligheidsbeamptes uitgebreek." Coetzee is noodlottig gewond. Die verdagtes het hierna toegang tot die smeltkamer verkry waar hulle goud gesteel het. Die verdagtes het in 'n wit Isuzu en 'n Toyota Quantum wat aan die myn behoort, op die vlug geslaan.
"Die polisie is na die toneel ontbied, en aangesien die ingange versper was, moes hulle te voet die misdaadtoneel binnedring, waarna nog 'n skietgeveg ontstaan het. Geen polisiebeamptes en geen ander persone is beseer nie. Die verdagtes kon daarin slaag om te vlug."
Volgens Peters het die polisie onmiddellik begin ondersoek instel en het dit beamptes na 'n toneel gelei waar die wegkommotors gevind is.
'n Vrou is Dinsdag in hegtenis geneem nadat die polisie op van die goud, voertuignommerplate, 'n onbekende bedrag kontant, staalemmers met goudstof en grawe beslag gelê het by 'n huis in Brakpan. Die soektog na die ander verdagtes duur voort.
DRDGold het intussen sy medelye uitgespreek met Coetzee se familie, kollegas en vriende.
"Ons is woedend oor hierdie gevoellose en lafhartige aanval en sal ons volle steun aan die polisie gee om te verseker dat hierdie misdadigers en die mense vir wie hulle werk, voor stok gebring word," het Niël Pretorius, uitvoerende hoof van DRDGold, gesê.
James Duncan, woordvoerder van DRDGold, het bevestig die bende het met 'n hoeveelheid kalsiumkonsentraat, wat na raming tot 17 kg goud bevat, op die vlug geslaan.
Die goud is volgens berigte tussen R10 miljoen en R20 miljoen werd.
Hofstryd tussen Malema, Gordhan vandag in gelykheidshof
Onrusbarend. Die misdadigers raak al hoe meer en beter georganiseerd. Aan die familie van die slagoffer: my innige medelye.